b"\n_START_ARTICLE_\nEixample Gum\xc3\xa0\n_START_SECTION_\nDescripci\xc3\xb3\n_START_PARAGRAPH_\nEl projecte de l'eixample proposava la uni\xc3\xb3 de la zona nord de Vilanova i la Geltr\xc3\xba amb el barri de pescadors. Prenent la quadr\xc3\xadcula com a model de xarxa urbana, l'eixample s'articulava sobre tres eixos perpendiculars al mar, la Rambla Sam\xc3\xa0, la prolongaci\xc3\xb3 de la Rambla Principal i el carrer de la Llibertat; i sobre un de transversal, la Rambla Vidal i la Rambla Ventosa. La tipologia de les construccions \xc3\xa9s molt diversa, en funci\xc3\xb3 de la import\xc3\xa0ncia de les vies i de les intervencions experimentades fonamentalment durant el segle XX. Malgrat aix\xc3\xb2, la imatge del sector conserva nombrosos exemples dels estils arquitect\xc3\xb2nics propis del per\xc3\xadode de realitzaci\xc3\xb3 del projecte: historicisme, eclecticisme i modernisme.\n_START_SECTION_\nHist\xc3\xb2ria\n_START_PARAGRAPH_\nA mitjans de segle XIX, el creixement econ\xc3\xb2mic i demogr\xc3\xa0fic que es produ\xc3\xad a Vilanova i la Geltr\xc3\xba es reflecteix en un desenvolupament urban\xc3\xadstic, com\xc3\xba a nombrosos nuclis de poblaci\xc3\xb3 arreu de Catalunya. En el cas de Vilanova, l'eixample va seguir una l\xc3\xadnia natural d'expansi\xc3\xb3, afavorida per les caracter\xc3\xadstiques del terreny, poc accidentat, que tendia a unir els antics nuclis medievals de Vilanova de Cubelles i de la Geltr\xc3\xba amb el creixent barri de Mar. El projecte, datat el 1876, sorg\xc3\xad en bona part gr\xc3\xa0cies a l'empenta del vilanov\xc3\xad Francesc Gum\xc3\xa0 i Ferran. L'eixample, malgrat les modificacions que fou necessari introduir a causa de la construcci\xc3\xb3 del ferrocarril i de la f\xc3\xa0brica Pirelli, signific\xc3\xa0 el principi de la morfologia urbana de la Vilanova i la Geltr\xc3\xba actual, i la base per als successius processos d'expansi\xc3\xb3."